કોઇપણ ઇલેક્ટ્રોનિક્સ ચીજવસ્તુ ખરીદતાં પહેલાં તકેદારી રાખવાનો સમય આવી ગયો છે. ખાસ કરીને ટીવી અને મોબાઇલમાં ટેક્નોલોજીમાં છ મહિને નવો ચેન્જ આવે છે અને કંપનીઓ તેના ગ્રાહકોને અપગ્રેડ કરવા લલચાવે છે. મોબાઇલ ફોન અને ટીવીમાં કંપનીઓની મોનોપોલી તૂટી રહી છે. ગ્રાહકોને સસ્તા ભાવમાં ઉચ્ચ ટેકનોલોજી મળી રહી છે. હાલ કેબલ ટીવીમાં ગ્રાહકો મહિને 300 થી 500 રૂપિયા ચૂકવી રહ્યાં છે ત્યારે ભારત સરકારનું ટેલિકોમ મંત્રાલય સસ્તી કિંમતે ઇન્ટરનેટ સેવા આપવાની ફિરાકમાં છે. દેશના 10 કરોડ પરિવારોને ઘરમાં અત્યંત સસ્તી ઇન્ટરનેટ સેવા આપીને બજાર સર કરવા કેન્દ્ર સરકાર મથી રહી છે. દેશમાં 93 ટકા લોકો ઇન્ટરનેટ વાયરલેસ એટલે કે વાઇફાઇનો ઉપયોગ કરે છે જ્યારે માત્ર 7 ટકા લોકો બ્રોડબેન્ડના સહારે છે. ટેલિકોમ મંત્રાલય બે મહિનામાં કેબલ ટીવી લાઇન મારફતે 10 કરોડથી વધારે પરિવારોને ઇન્ટરનેટ સુવિધા આપવા માગે છે. આ સર્વિસના કારણે કેબલ પાથરવામાં થતો ખર્ચ, બ્રોડબેન્ડ સ્થાપના તેમજ ઓપરેટીંગનો ખર્ચ બચી જશે અને તેનો સીધો ફાયદો ગ્રાહકોને થશે. આશ્ચર્યની બાબત એવી છે કે કોઇપણ વધારાની વ્યવસ્થા વિના આ પરિવારો ઇન્ટરનેટના માધ્યમથી ટીવીની ચેનલો સાથે જોડાઇ જશે. ટીવીમાં ચેનલોની કિંમતની દુનિયામાં આ સૌથી મોટો ખળભળાટ હશે.